En kvinde er mandag eftermiddag klokken 14.09 blevet kørt ned af en bus på Skibsbyggerivej i Aalborg. Ulykken var så alvorlig, at vagtchef ved Nordjyllands Politi oplyser, at kvinden er alvorligt kvæstet. - Vi snakker altså ikke om en brækket arm eller en brækket ben. Men hun er bragt til Aalborg Universitetshospital, og sidst vi talte med dem, kunne de fortælle, at de var i gang med at behandle hende for skader, siger vagtchef Henrik Beck. Ulykken skete, da en bus ville svinge til venstre fra Østerbro til Skibsbyggerivej og her påkørte den kvindelige fodgænger, som var i gang at krydse Skibsbyggerivej. I forbindelse med de tekniske undersøgelser efter ulykken er buschaufføren blevet testet for alkohol i blodet. - Det er ren rutine. Det skal vi gøre i den slags sager. Men chaufføren var ædru, da ulykken skete, siger Henrik Beck. Bussen er nu kørt til videre undersøgelser hos politiets bilinspektør.

Opsummering:
En 62-årig kvinde er ifølge Nordjyllands Politi alvorligt kvæstet, efter hun mandag eftermiddag blev kørt ned af en bus på Skibsbyggerivej i Aalborg.